b'\n_START_ARTICLE_\nKawaik\n_START_SECTION_\nCaracter\xc3\xadstiques\n_START_PARAGRAPH_\nEl nom, Laguna, prov\xc3\xa9 del castell\xc3\xa0 (que vol dir "petit llac") i deriva d\'un llac situat a llur reserva. L\'aut\xc3\xa8ntic nom en keres de la tribu \xc3\xa9s Kawaik.  La poblaci\xc3\xb3 de la tribu t\xc3\xa9 7.000 membres registrats, la tribu keres m\xc3\xa9s gran. Els espanyols van erigir al seu territori la missi\xc3\xb3 San Jos\xc3\xa9 de la Laguna a l\'antic pueblo (ara Old Laguna), acabada el 4 de juliol de 1699. _NEWLINE_Els laguna valoren l\'activitat intel\xc2\xb7lectual i l\'educaci\xc3\xb3, de manera que han creat un programa de beques. L\'explotaci\xc3\xb3 de la mineria d\'urani a terres Laguna ha contribu\xc3\xaft a aquest programa de beques. Mentre que molts nadius americans adoren el b\xc3\xa0squet, els Laguna i altres pueblo prefereixen el beisbol. Igual que molts Pueblo, els Laguna s\xc3\xb3n experts en cer\xc3\xa0mica nadiua._NEWLINE_L\'empresa de la tribu Laguna Construction Company \xc3\xa9s una de les majors contractistes dels Estats Units a l\'Iraq, amb contractes de reconstrucci\xc3\xb3 per valor de m\xc3\xa9s de 300 milions de d\xc3\xb2lars des de 2004. A m\xc3\xa9s a la seu del pueblo Laguna Industries, Inc. t\xc3\xa9 oficines a Albuquerque, San Antonio i Houston (Texas), Bagdad (Iraq) i Amman (Jord\xc3\xa0nia). En 2007, Laguna Construction va donar treball a 75 persones, la majoria d\'ells membres de la tribu. _NEWLINE_Mantenen forts lligams amb els acoma, incloent la localitzaci\xc3\xb3, la llengua i un institut de batxillerat compartit.\n_START_SECTION_\nDemografia\n_START_PARAGRAPH_\nLa seva llengua tenia uns 1.695 parlants el 1980. Segons dades de la BIA del 1995, hi havia 7.421 apuntats al rol tribal, per\xc3\xb2 segons el cens dels EUA del 2000 hi havia enregistrats 7.465 individus.\n_START_SECTION_\nReserva\n_START_PARAGRAPH_\nLlur reserva, a 35\xc2\xb0\xc2\xa002\xe2\x80\xb2\xc2\xa015\xe2\x80\xb3\xc2\xa0N, 107\xc2\xb0\xc2\xa015\xe2\x80\xb2\xc2\xa003\xe2\x80\xb3\xc2\xa0O, est\xc3\xa0 format per parts de quatre comtats: Cibola, Sandoval, Valencia i Bernalillo. Inclou les sis viles d\'Encinal, Laguna, Mesita, Paguate, Paraje i Seama, i t\xc3\xa9 una poblaci\xc3\xb3 total de 3.815 habitants segons el cens dels Estats Units del 2000. La reserva es troba 75 km a l\'oest de la ciutat d\'Albuquerque. L\'\xc3\xa0rea total \xc3\xa9s de 2.013,008 km\xc2\xb2.'